***Общински съвет Гулянци***

***Етичен кодекс***

***За поведението***

***на общинските съветници***

***от Общински съвет***

***гр.Гулянци***

***2025 г***

Просперитетът и благоденствието на нашата община зависят от осъществяването на ефективно и отговорно местно самоуправление. Етичният кодекс на общинският съветник съдържа основни морални норми които служат като модел на поведение на общинският съветник при упражняване на правата и изпълнение на задълженията му.

***ОБЩИ ПОЛОЖЕНИЯ ЦЕЛ НА ЕТИЧНИЯ КОДЕКС***

Чл.1. Настоящият кодекс има за цел да предложи принципите и правилата на поведение които следва да бъдат спазвани от общинските съветници от Общински съвет Гулянци, с цел издигане на общественото доверие и авторитет на общинския съветник и Общинския съвет като колективен орган на местно самоуправление.

Чл.2. Етичният кодекс се прилага от общинските съветници при или по повод осъществяване на функциите им на представители и защитници на интересите на гражданите на община Гулянци

***ОБХВАТ НА ДЕЙСТВИЕ***

Чл.3. (1) Етичният кодекс се прилага от общинските съветници при или по повод осъществяването на функциите им на представители и защитници на интересите на гражданите на община Гулянци.

(2) Настоящият кодекс влиза в сила след неговото утвърждаване от Общинския съвет.

***ОСНОВНИ ПРИНЦИПИ***

Чл.4. Общинският съветник е с правото си на собствени политически убеждения и мнения при изпълнение на своите отговорности и е задължен да избягва всякакви действия повлияни от личните му политически възгледи, както и такива, които подсказват, че поведението му се основава на политически пристрастия.

***ЗАКОННОСТ***

Чл.5. (1) При осъществяване на своите функции, общинският съветник действа в съответствие с Конституцията, международните актове, ратифицирани по конституционен ред, обнародвани и влезли в сила за Република България, както и в съответствие със законите на страната.

(2) На първото заседание на общинския съвет общинският съветник полага клетва по чл.32 ал.1 Закона за местното самоуправление и местната администрация (ЗМСМА). Общински съветник, който не положи клетва по неуважителни причини и не подпише клетвена декларация в 45-дневен срок от решението на избирателната комисия, загубва мандата си.

Чл.6. Общинският съветник има право и е длъжен да присъства на заседанията на общинския съвет и на постоянните комисии, в които е избран, и да участва в обсъждането и решаването на всички въпроси

***ПУБЛИЧНОСТ***

Чл.7. (1) Общинският съветник е длъжен да поддържа връзки с избирателите си и да ги информира за дейността и решенията на общинския съвет.

(2) Общинският съвет следва да насърчава открития обмен на идеи и информация.

(3) Общинският съветник е длъжен да не разкрива информация, която съставлява държавна или служебна тайна, както и да не разгласява сведения, отнасящи се до личния живот и доброто име на гражданите.

Чл.8. Общинският съветник е длъжен да опазва личните данни и информация на гражданите, станали му известни при изпълнение на служебните му задължения.

***ВЗАИМООТНОШЕНИЯ С КОЛЕГИ***

Чл.9.(1) . Общинският съветник трябва да създава условия за колегиална работна среда в дух на коректност и лоялност.

(2). Общинският съветник със своите действия и изяви не трябва да уронва личното достойнство на колегите си.

(3). Общинският съветник трябва да оказва съдействие на колегите си при изпълняване на служебните им задължения.

***УВАЖЕНИЕ КЪМ ГРАЖДАНИТЕ И ИНСТИТУЦИИТЕ***

Чл.10(1)Общинският съветник трябва да се отнася с уважение към гражданите и да защитава техните интереси, без да проявява пристрастно или дискриминационно отношение, основано на пол, възраст, етническа принадлежност, социален произход, обществен статус, религиозни или политически убеждения и други.

(2) При изпълнение на своите правомощия общинският съветник е длъжен да зачита правомощията и прерогативите на всички институции, на избраните представители и на служителите в публичната администрация.

(3) Общинският съветник е длъжен да работи за запазване и повишаване на авторитета на институцията, която представлява, като изпълнява стриктно поетите ангажименти пред гражданите на Общината в духа на законите и Правилника за организацията и дейността на общинския съвет, неговите комисии и взаимодействието му с общинската администрация и в публичното си поведение се съобразява с чувството за приличие и добрите нрави в обществото.

***ОТНОШЕНИЯ С ОБЩЕСТВЕНОСТТА***

Чл. 11. (1) Общинският съветник е отговорен и се отчита пред гражданите на общината по време на своя мандат.

(2) Общинският съветник е длъжен да представя пред местната общност подробни основания за всяко взето решение като конкретизира всички фактори, на които се основава то и най-вече приложимите в случая законови правила и процедури, както и по какъв начин решението е резултат на тези правила и процедури. В случаите, когато тази информация е 4 конфиденциална, причините за конфиденциалност следва да бъдат обяснени.

(3) Общинският съветник е длъжен да бъде отзивчив на всяко запитване от обществеността по отношение на изпълнението на техните правомощия, както и за основанията на своите действия.

(4) Общинският съветник е длъжен да насърчава и подкрепя всички мерки, които осигуряват откритост на правомощията на местните власти и упражняването им и функционирането на Общинския съвет.

***ПОВЕДЕНИЕ НА ОБЩИНСКИТЕ СЪВЕТНИЦИ***

***ПО ВРЕМЕ НА ПЛЕНАРНО ЗАСЕДАНИЕ***

Чл.12. Общинските съветници са длъжни да заемат местата си в залата до определения начален час на заседанието.

Чл.13. Съветниците нямат право да прекъсват изказващия се оратор, да вземат думата, без да е дадена от председателя, да отправят лични нападки, оскърбителни думи или заплахи, да разгласяват данни, отнасящи се до личния живот и увреждащи доброто име на гражданите, да имат непристойно поведение и да нарушават тишината и реда в залата.

Чл.14. Председателят на общинския съвет има право да прилага спрямо нарушителите на реда следните дисциплинарни мерки:

1. напомняне;
2. забележка;
3. отнемане на думата;
4. отстраняване от залата.

Чл.15. Напомняне се прави на всеки оратор, който се отклонява от предмета на разискванията и нарушава реда на заседанието.

Чл.16. Забележка се прави на всеки съветник, който се е обърнал към друг съветник в залата с оскърбителни думи.

Чл.17. Председателят отнема думата на оратора, който след изтичане на времето и направено му напомняне продължава изложението си или продължава да нарушава реда.

Чл.18. Председателят може да отстрани от заседание до следващо гласуване съветник, който:

1. Възразява по груб начин срещу наложените му наказания или въпреки това  
продължава да нарушава реда;

2. Призовава към насилие;

3. Оскърбява съветници или общинския съвет.

Чл.19. Тези дисциплинарни наказания се отразяват в протокола на съответното заседание.

Чл. 20. Общинският съветник няма право съзнателно и преднамерено да подтиква или принуждава когото и да било към нарушаване на този Кодекс.

***СРЕДСТВА ЗА КОНТРОЛ***

Чл.21 (1) Общинският съветник се задължава стриктно да спазва всички предвидени в действащото законодателство мерки, изискващи публично огласяване и мониторинг на своите преки или косвени лични интереси и други мандати, функции или длъжности, или промени на имуществото.

(2) В случай на неспазване на законовите изисквания по този въпрос, той следва да предостави такава информация при поискване.

Чл. 22. Спазване на вътрешни и външни правила за контрол.

(1) При изпълнение на своите правомощия, общинският съветник е длъжен да не възпрепятства прилагането на всякакви контролни мерки, предприети от съответните упълномощени държавни органи.

(2) Той трябва стриктно и незабавно да спазва решенията и препоръките на тези органи.

Чл. 23. Правомощия на комисията по етика, молби, жалби и връзки с гражданското общество.

(1) Контролът за спазване на нормите от настоящия Етичен кодекс се осъществява от Постоянната комисия „За етично поведение, конфликт на интереси и противодействие на корупцията във връзка с Етичния кодекс на общинските съветници“

(2) Комисията проучва всички оплаквания и извършва проверка на сигнали за нарушения на този Кодекс, подадени в писмена форма и подписани от жалбоподателя, в срок не по-късно от 14 дни след тяхното постъпване.

(3) В случаите, когато комисията стигне до заключение, че съдържащите се в жалбата обвинения са неоснователни веднага прекратява проверката, като изготвя мотивирано писмено заключение до жалбоподателя и до общинския съветник, срещу когото е била насочена жалбата.

(4) Ако комисията констатира нарушения, подготвя становище, което предоставя на председателя на Общинския съвет, като преди това предоставя възможност на общинския съветник да отговори на обвиненията и да се защити

(5) В случаите, когато комисията установи, че е налице нарушение на Етичния кодекс от страна на общинския съветник, предлага на Общинския съвет да наложи на извършителя следните дисциплинарни мерки:

а. забележка;

б.порицание.

(6) Решението за налагане на дисциплинарна мярка се взема от Общинския съвет, след предоставянето на убедителни доказателства, че е налице нарушение на настоящия Етичен кодекс с мнозинство повече от половината от общия брой на общинските съветници.

(7) Ако комисията прецени, че произнасянето по жалбата е извън нейните правомощия, или че извършеното деяние е престъпление или административно нарушение, предлага на Общинския съвет да изпрати всички материали до компетентния орган.

***ОТНОШЕНИЕ С ОБЩИНСКАТА АДМИНИСТРАЦИЯ***

Чл.24 (1) При упражняването на своите правомощия, общинският съветник е длъжен да дава подкрепата си или да предотвратява назначения или избор на общински служители и представители на общината в ръководни органи на търговски дружества с общинско участие или общински предприятия, като се ръководи единствено от обществения интерес, професионалните способности на кандидатите и предоставянето на качествени публични услуги за местната общност.

(2) При изпълнение на своите правомощия общинският съветник е длъжен да демонстрира уважение към ролята на изпълнителните органи в местната администрация без предубеждения по отношение на легитимното упражняване на техните йерархични правомощия.

(3) Общинският съветник не може да иска или да изисква от общинските служители да предприемат или да пропускат вземането на мерки, даващи им пряка или косвена лична полза или даващи предимство на лица или групи лица с цел получаване на пряка или косвена лична изгода за това.

(4) При изпълнение на своите правомощия общинският съветник трябва максимално да насърчава общинските служители, както и да издига авторитета и ролята им в местната администрация.

**ОТНОШЕНИЯ С МЕДИИТЕ**

Чл. 25. (1) Общинският съветник е длъжен да бъде отзивчив и да отговаря открито и изчерпателно на всички запитвания от медиите във връзка с изпълнението на своите правомощия.

(2) Общинският съветник не трябва да предоставя конфиденциална информация или информация, засягаща личния живот на трети лица, станала му известна при и по повод упражняване на правомощията им като съветници.

(3) Общинският съветник трябва да насърчава и подкрепя всички мерки, подобряващи медийното отразяване на изпълнението на своите правомощия.

***ДРУГИ РАЗПОРЕДБИ***

Чл.26 . Етичният кодекс подлежи на задължително спазване от общинските съветници като всяко нарушение на установените с него правила ще бъде разглеждано и оценявано в съответствие с Конституцията на Република България, закона за местното самоуправление и местната администрация и правилника за организацията и дейността на ОбС, както и всички нормативни актове свързани с тяхното прилагане.

Чл.27.Общинските съветници следва да подкрепят и популяризират всички мерки подпомагащи разпространението на настоящия кодекс с цел повишаване разбирането на неговите принципи сред обществеността.

Чл.28.Общинските съветници се задължават да гарантират, че са прочели и разбрали всички клаузи на Етичния кодекс и неговите правила и да декларират, че имат волята да следват клаузите на кодекса.

***ЗАКЛЮЧИТЕЛНИ РАЗПОРЕДБИ***

§1. Настоящият етичен кодекс е приет с решение №………по протокол № 33 от……… на Общински съвет Гулянци

Д Е К Л А Р А Ц И Я

Долуподписаният/та/…………………………………………………………………

Общински съветник в Общински съвет гр.- Гулянци, декларирам, че:

1.Съм прочел и съм се запознал с всички клаузи на Етичния кодекс

2.Имам волята да следвам клаузите на кодекса

3. Гарантирам, че ще работя за неговото спазване

ДАТА…………….. ДЕКЛАРАТОР:……………